Професионата гимназия по туризъм „Проф. д-р Асен Златаров“ в Бургас спечели нов проект към Министерството на образованието и науката по Национална програма „Осигуряване на съвременна, сигурна и достъпна образователна среда“. Проектът е към „Модул 4 - Библиотеките като образователна среда“ и е на стойност 5994лв. Средствата са предвидени за провеждане на различни събития съвместно с други библиотеки в града, създаване на „кът за четене“ извън библиотеката и закупуване на книги за училищната библиотека

Библиотеката към гимназията притежава изключително интересен фонд, наброяващ повече от 10 200 заглавия. Справочна сбирка, включваща енциклопедии и справочници на различни езици; кулинарни издания, рецептурници на английски, френски, немски, испански и руски езика; богат фонд от българска и чуждестранна художествена литература – класическа и съвременна; специализирана отраслова литература, са на разположение на учениците и учителите.

Настоящият проект дава възможност да се обогати фонда на библиотеката с нова и съвременна литература, свързана с дисциплините изучавани в гимназията - производство на храни и напитки, мениджмънт и обслужване в заведенията за хранене и развлечения, туризъм - екскурзоводство, туристическа анимация и др.

Създаването на „кът за четене“ извън библиотеката е друга дейност, включена в проекта. Във фоайето на училището има обособена зона, която се използва за тематични изложби. Има видеоекран, на който се прожектират участия на наши ученици на различни професионални форуми и спечелените от тях награди. Това действа мотивиращо на останалите да се развиват в избраната от тях област. С подходящо оборудване това пространство ще се превърне в мултифункционално – „кът за четене“ извън библиотеката, в който учениците да провеждат свои срещи и разговори, на които не винаги се говори тихо – т.нар. „изнесена библиотека с шумна зона“.

Проектът предвижда и провеждане на различни събития. Част от тях са:

„Прочети и приготви : Храната в литературата“. Разговор за кулинарните рецепти и храната в художествената литература. Провокация към учениците от XI клас в час по пракитика да приготвят рецепта от избрано литературно произведение.

„Дегустация на книги“ : Поредица от срещи с топ специалисти по професиите, изучавани в Гимназията. Шеф-готвачи, членове на Асоциацията на готвачите в България, ще разкажат за книгите, които са ги вдъхновили и биха ли написали книга, за да споделят своя опит.

Инициативите, планирани с обществените библиотеки, са не толкова посещения на събития от техния културен календар, колкото опознавателни срещи с цел запознаване с фонда и възможностите, които културните институти предлагат за обучение. Имаме желание да научим учениците сами да търсят информация, ползвайки традиционните и електронни каталози, както и всякакви видове ресурси, които обществените библиотеки предлагат. Подготвили сме разнообразни теми по различните професионални учебни предмети и клубове по интереси, за които учениците трябва да направят самостоятелно проучване. Така тийнейджърите ще подобрят навиците си за четене, ще придобият опит за работа с информационни масиви и ще изградят умения за бързо ориентиране в информационна среда.

С участието в този проект се надяваме, че ще успеем да постигнем точно това.